8 
înnoirii României, la sfârşitul acestui ultim veac al 
mileniului stă mărturie jertfa voastră, a tuturor. 


Ferice de neamul care se întemeiază şi se 
înnoieşte prin jertfă în numele lui Hristos, Cel 
care, prin jertfă, ne-a dăruit Invierea! 





COLINDĂ 


Doarme colo în poiată 
pruncuşor fără de tată. 
Și măicuța, mama lui 
se tot plânge boului 
c-a născut în Vifleim, 
n-are scutece de în, 
n-are apă, n-are faşă, 
nici opaiț, nici nănaşă 
IOSif cercul de pe cap 
în cuier şi l-a lăsat 
şi-a plecat unde-a plecat 
ca să-l latre câinii-n sat. 
Noaptea-i neagră, ceasu-i lung, 
stă măicuţa lângă prunc. 
Să le ție de urât 
înger nalt s-a coborât 
Și în noapte înadins 
degetul şi l-a aprins. 
Arde îngerul lui Dumnezeu 
ca o lumânare de său. 


Lucian Blaga 





ȘTIRI 





Anul care se încheie a fost unul foarte dificil, în care 
pandemia de coronavirus a avut 1,6 milioane victime. Din 
cauza noii boli, dar nu numai, mulţi slujitori ai altarelor, 
printre care ierarhi și mari duhovnici s-au stins în 2020. 
Iată câţiva dintre oamenii de care ne-am despărţit în acest 
an: 


Luna martie a adus o veste tristă pentru obştea Mănăstirii 
Techirghiol care şi-a pierdut stareţa, stavrofora Semfora 
Gafton, în vârstă de aproape 98 de ani, dintre care 76 i-a 
petrecut în slujirea monahală. 

In aprilie, trecerea la Domnul a părintelui profesor Mircea 
Basarab avea să-i întristeze pe credincioşii români din 
Munchen, precum și pe studenţii sau elevii săi. 

În luna mai, Arhiepiscopia Sucevei şi Rădăuţilor, l-a 
pierdut pe Înaltpreasfinţitul Părinte Pimen care a fost 
infectat cu Covid-19. 

La puţin timp, în iunie, Prof. Constantin Pavel, „marele 
inginer constructor al Catedralei Naţionale”, avea să 
treacă la cele veşnice. 

Apoi leromonahul Iacob Savin, ultimul duhovnic al 
Părintelui Cleopa Ilie, s-a stins din viaţă, la mijlocul lunii 
iulie. 

Părintele Boris  Bobrinskoy, figură proeminentă a 
teologiei ortodoxe din Franţa şi de pretutindeni, fost 
profesor şi decan al Institutului de Teologie Ortodoxă 
Saint Serge din Paris, a plecat la Domnul în data de 7 
august. 

Câteva zile mai târziu, s-a stins din viață părintele 
arhimandrit Laurenţiu _ Popa, stareţul Mănăstirii 
Stânişoara. 

În 23 septembrie, Părintele Radu-Cosmin Bogdan, 
preotul militar al Garnizoanei Timişoara, avea să se stingă 
la vârsta de numai 37 de ani în urma infectării cu Covid- 
19. 

O altă victimă a coronavirusului a fost şi Părintele 
Profesor Constantin Muhba, Directorul Seminarului 
Teologic din Dorohoi. A plecat la cele veşnice în data de 15 
octombrie, la vârsta de 52 de ani. 

Mitropolitul Amfilohie de Muntenegru avea să treacă la 
Domnul în data de 30 octombrie. lerarhul în vârstă de 82 
de ani a fost internat în spital data de 06 octombrie fiind 
testat pozitiv la Covid-19. Pneumonia cauzată de această 
infecţie i-a cauzat decesul. 

Luna noiembrie a început cu o veste tristă din Mitropolia 
Banatului. În 2 noiembrie, Starețul Mănăstirii Partoş, 
Părintele Varlaam Almăjanu, a murit în urma infectării cu 
coronavirus, la vârsta de numai 42 de ani. 

În 15 noiembrie, a trecut la Domnul Arhim. Ghelasie 
Ţepeş, ctitorul şi stareţul Mănăstirii „Sf. M. Mc. Dimitrie 
Izvorâtorul de Mir” de la Sighişoara. 

Pe 20 noiembrie, Patriarhul Irineu al Serbiei a plecat la 
Domnul fiind răpus de Covid-19. 


Mănăstirea Floreşti avea să-l piardă pe Părintele Irineu 


Bocâncă, în data de 11 decembrie. 

În data de 13 decembrie, Părintele Mihail Băcescu, 
duhovnicul Mănăstirii Pasărea s-a mutat la Domnul, şi el 
infectat cu coronavirus, dar având şi alte afecţiuni. 


Veşnica lor pomenire din neam în neam!  (Basilica.ro) 


CU ACEST NUMĂR SE ÎNCHEIE ANUL 2020 
PENTRU FOAIA ORTODOXĂ MAXIMINA. DÂND 
SLAVĂ LUI DUMNEZEU PENTRU TOATE, VĂ 
MULŢUMIM TUTUROR PENTRU DRAGOSTE! 











+ Foaie ortodoxă pentru suflet 


BUCURIA -— PIATRA DE ÎNCERCARE 
A ADEVĂRATEI PRĂZNUIRI A 


NAȘTERII DOMNULUI 


Cuvânt al Sf. Teofan Zăvorâtul 





Acum este vremea nu pentru învățături, ci pentru 
slavoslovire, nu pentru poveţe, ci pentru mulţumire, 
nu pentru a propune lecţii, ci pentru a vădi 
bucurie. Deci, cu recunoştinţă să dăm slavă Domnului şi 
să ne bucurăm întru numele Lui cel sfânt. Slavă negrăitei 
Tale milostiviri, Doamne, care nu ne-ai părăsit în căderea 
noastră amară! Slavă nesfârşitei Tale înţelepciuni, care 
ne-a întocmit un chip de mântuire atât de minunat! Slavă 
proniatoarei Tale purtări de grijă pentru noi anume, care 
ne-a chemat să fim  părtaşi harului Tău 
răscumpărător! Veniţi să-L slăvim pe Domnul, care a 
căutat spre smerenia robilor Săi! 


Îngerii dau slavă, şi nu pentru ei înşişi. Între cer şi pământ 
proptind picioarele lor, ei ba se întorc spre cer, ba se 
apropie de pământ; văzând în cer slavă, iar pe pământ 
pace și bunăvoire, nu pot să ţină în ei cântările de 

laudă, care le scapă fără voie. Şi atunci cum să ne 
înfrânăm de la cântările de laudă noi, de vreme ce în 
Naşterea lui Hristos totul e pentru noi? Iată, se găteşte 
jertfa de milostivire — Mielul lui Dumnezeu, care va să fie 
înjunghiat pentru a noastră mântuire! lată, se pogoară din 
cer Pâinea vieţii, ce va să dăruiască viaţă lumii! Iată, 
Domnul, ca un păstor, pleacă dintru înălţime şi, lăsând 
cele nouă oi — soboarele îngerești, S-a pogorât căutând-o 
pe una singură — omenirea rătăcită, pentru ca, luând-o pe 
umerii Săi, să o aducă mântuită la Tatăl Său! 


Aşadar, n-ai odihnă, Doamne, căci vii la mine căutându- 
mă pe mine, cel rătăcit. A şaptea zi Te-ai odihnit de 
lucrurile facerii, iar de lucrurile mântuirii nu Te odihneșşti, 
ci de la început şi până acum lucrezi — şi Tu, şi Tatăl 
Tău. Atunci, căutându-l în rai pe Adam cel căzut, l-ai 
chemat, zicând: “Adame, unde eşti?” Adam s-a ascuns în 
desiş — în dragostea lui de căderea sa. Acum Tu Te pogori 
chiar în adâncul căderii noastre ca să-i chemi înapoi pe cei 
ce au îndrăgit acest întuneric. 


O, Doamne, cheamă-ne înapoi şi pe noi! Însă dă-ne să nu 
ne ascundem, ci să ne deschidem cu inima şi să ieşim în 
întâmpinarea Ta, fiind gata să răspundem la orice: 


lată-ne! Suntem neputincioşi şi slăbănogiţi: ia-ne, 
tămăduieşte-ne, vindecă-ne. lată mintea — acest grumaz 
de fier şi frunte de aramă: ia-o, fă-o praf înaintea feţei tale 
şi sălășluieşte în ea deprinderea supunerii cu smerenie 
faţă de cuvântul Tău cel dumnezeiesc şi de adevărul Tău. 
lată inima pofticioasă, această femeie cu scurgere de 
sânge, din care curg necontenit şiroaie de pofte necurate: 
ridică-ne la atingerea de Tine, ca să înceteze curgerea 
acestui sânge. Iată sufletul, care a uitat de Tine şi numai 
cu gusturi pământeşti se hrăneşte: dă-ne să ne întoarcem 
în braţele Tale, simțind dulceaţa lor şi să ne veselim la 
masa Ta, ca să uităm de toate aceste roșcove, care nu 
hrănesc, ci doar întărâtă gustul şi chinuie printr-o sete 
care nu este niciodată potolită. Atunci şi noi vom aduce 
Ţie, Celui ce Te-ai născut, aurul cunoașterii curate, fără 
amestec străin, a adevărurilor Tale, smirna — omorârea de 
sine faţă de pofte şi de patimi şi tămâia — năzuinţa către 
cele de Sus şi îndulcirea doar de cele cereşti. 


Ne-am obişnuit să ne facem urări de bine cu prilejul 
acestui praznic. În ele se poate ascunde, însă, o amară 
mustrare pentru noi. A te bucura sau a nu te bucura 
în această zi — iată piatra de încercare prin care se 
arată dacă suntem în legăturile cuvenite cu 
Domnul ce S-a născut! Doar am fost deja chemaţi, ne- 
am apropiat de El şi am fost primiţi de El. Noi suntem ai 


Lui şi El al nostru, aşadar tot ce este al Lui este şi al 
nostru. lar ce este al Lui aduce negreșşit pace şi bucurie. Ca 
atare, pacea şi bucuria trebuie să fie starea obişnuită a 
duhului nostru — şi asta întotdeauna, mai ales în zile ca 
cea de acum! 


Iată, toţi sunt la ospăţul Domnului — petrec și se veselesc! 
Iar noi ce? ne suntem singuri vrăjmaşi, ca să nu mergem 
acolo? Sau intrarea ne este, cumva, închisă? Sau, cumva, 
nu ne vor primi? Sau ne vor micşora cu ceva partea? Nu... 
pe toţi îi îmbie Domnul cu toate — numai să vină fiecare 
în felul arătat şi va primi totul şi va primi bucurie atât de 
nestrămutată, încât nimeni nu i-o poate lua. Amin!” 





CÂNTEC DE LEAGĂN 


Pe tăria de oglindă 
Colindă, colindă, 
Prinde steaua să se-aprindă, 
Colindă, colindă. 


Albă stea şi călătoare 
Floare dalbă floare, 
Dulce smirnă către soare, 
Floare dalbă floare. 


În ungherul meu mă chinui 
Linu-i lin şi linu-i 

Şi de gând străin mă-nvinui 
Linu-i lin şi linu-i. 


Steaua însă mi se-arată 
Veste minunată 

Pe suspinul meu plecată 
Veste minunată. 


Peste creştet îmi pogoară 
Creanga cetioară 
Gluga visului uşoară 
Creangă cetioară. 


Cum e marea şi cum ceru-i, 
Lerui Doamne, lerui, 

Cu lumini din rai mi-o cerui, 
Lerui Doamne, lerui. 


Mi-o presar cu flori de nalbă 
Dalbă floare dalbă 
Şi cu fluturii din salbă 
Dalbă floare dalbă. 


Mi-ai venit în roi de stele, 
Dulce Manuele, 
Azi dezbracă-te de ele, 
Dulce Manuele. 


Şi când zorile se-nziuă 
Ziurel de ziuă 


In veşmântul meu te-aciuă 
Ziurel de ziuă. 


Mână-n mână ne cuprindă 
Colindă, colindă, 
Tihna lumii suferindă 
Colindă, colindă. 


Bartolomeu Valeriu Anania 





SFINŢII SĂPTĂMÂNII 





SFÂNTUL IGNATIE TEOFORUL, UCENICUL 
APOSTOLILOR ŞI PĂRINTELE EPISCOPILOR 


(20 decembrie) 





Potrivit Tradiţiei bisericeşti, viaţa Sfântului Ignatie 
Purtătorul de Dumnezeu, prăznuit în această lună în ziua 
a douăzecea, stă sub semnul unei întâlniri minunate pe 
care el a avut-o la o vârstă fragedă cu Domnul nostru lisus 
Hristos. Astfel, Sf. Evanghelist Matei ne consemnează în 
Evanghelia sa că Mântuitorul nostru, vrând să le arate 
apostolilor Săi că cei ce vor moşteni Împărăţia lui 
Dumnezeu vor trebui să aibă nevinovăția şi smerenia 
pruncilor, ia un copilaş în braţe şi îl dă exemplu ucenicilor 
(Matei 18, 1-6). Acest copilaş este viitorul mare episcop și 
sfânt al Bisericii noastre, Sfântul Ignatie, care din acel 
moment I-a purtat Mântuitorului o dragoste înflăcărată. 
Pentru această dragoste ce o purta în inima lui a fost 
numit Teoforul sau Purtătorul de Dumnezeu. 


Tradiţia bisericească ne mai spune că Sf. Ignatie, alături 
de Sf. Policarp, episcopul Smirnei, au fost iniţiaţi în 
tainele adânci ale credinţei de către Sf. loan 
Evanghelistul. Fiind următor ales al Domnului, va fi 
hirotonit episcop al Antiohiei, capitala Siriei şi oraşul cel 
mai important al întregului Răsărit. Conform învăţăturii 
sale că mucenicia este semnul adevăratei ucenicii 
şi urmări a Domnului, în timpul persecuțiilor iniţiate 
de împăratul Domițian (81-96), Sf. Ignatie i-a îndemnat 
pe mulţi mărturisitori să dispreţuiască suferinţele şi 
încercările cele de câteva clipe, ca să dobândească în 
schimb viaţa cea netrecătoare. Pe el, însă, sfârşitul 
persecuției l-a întristat pentru că nu a fost arestat şi nu a 
suferit atât de dorita mucenicie. 


Și 


testamentare. De asemenea dorea ca în seara aceasta să 
alcătuiască un colind special pentru Târgu-Ocna. 


Cu sfială m-am apropiat de părintele Gherasim ca să văd 
cum îi este. M-a simţit şi a deschis ochii mari, negri, 
adânci: 


-Ai venit?...Mă bucur. Eram departe, în locuri de verdeață, 
de cântec de mireasmă, făurite din lumini. Acolo e 
minunat. E pace. De fapt, nu se poate exprima ce e acolo. 
E atâta fericire, încât chiar bucuria de a te vedea eo 
suferinţă prin contrastul dintre cele două lumi. Voi pleca 
în curând, poate chiar acum, în noaptea de Crăciun. Şi 
acesta e un dar al Domnului. Nu ştiu cum să-l mulţumesc. 
Nu ştiu cum să-i fac pe oameni să-L trăiască pe 
Dumnezeu, deplina bucurie. 


S-a oprit puţin, a respirat adânc, apoi a reluat: 
-Aici va fi într-o zi pelerinaj.” 


Din acea cameră 4 a Penitenciarului Târgu-Ocna a pornit 
către noi Colindul celui ce avea să dea mărturie neamului 
său întru Naşterea Sfântului Prunc : 


Pe malul Trotuşului 
Cântă robii Domnului, 
Injugaţi la jugul Lui. 
Dar cântarea lor e mută, 
Că-i din suferință multă 
Şi-i cu lacrimi împletită. 


In inima robului, 
Domnu-şi face ieslea Lui, 
In noaptea Crăciunului. 


Flori de crin din ceruri plouă 
Peste ieslea Lui cea nouă 
Și din flori picură rouă. 


Stă un copilaş în zare 
Și priveşte cu mirare 
La fereastra de-nchisoare. 
Lângă micul copilaş 
S-a oprit un îngeraş, 
Ce-i şopteşte drăgălaş: 
„Azi Crăciunul s-a mutat 
Din palat la închisoare, 
Unde-i Domnu-ntemnițat“. 


Și copilul cel din zare 
A venit la închisoare 
Să trăiască praznic mare. 


Valeriu Gafencu — Colind. 





VOUĂ 


Pr. Constantin Galeriu 


Potirul durerilor era plin la acea cumpănă de vremi! A 
luminat atunci în spiritul vostru, tinerilor, un cuvânt unic: 
„Vom muri şi vom fi liberi!”. Nu l-a rostit nimeni în 
vreo altă ţară, în vreo altă revoluţie, nici la 1780, nici la 
1848, nici în 1917. Voi aţi descoperit libertatea în moarte, 
dar nu în moartea ca moarte, ci în moartea ca jertfă. Aşa a 
fost la început: Jertfa, nu moartea! „Mielul e înjunghiat de 
la întemeierea lumii” (Apocalipsa 13:83). 


Creaţia e întemeiată pe jertfă. Păcatul a transformat jertfa 
în moarte. Dar Hristos a transformat, prin Cruce, moartea 
în Jertfă, care duce la Înviere — în jertfă rodeşte învierea. 
În jertfa voastră a rodit reînvierea neamului. Voi aşa aţi 
trăit moartea, ca jertfă; trăind-o aşa, moartea murise 
în voi mai înainte; murise frica, murise sclavia totalitară, 
murise josnicia materialistă, murise ateismul, murise tot 
ce omoară viaţa în duhul ei divin, nemuritor. 





Jertfa nu e moarte. Jertfa este DA, afirmaţie originară, 
început de existenţă; moartea este NU, este negaţie, este 
sfârşit de existenţă. Cauza jertfei este iubirea, este 
Dumnezeu; cauza morţii este păcatul, este demonul. 
Jertfa este  conştienţă; moartea este căderea în 
inconştienţă; jertfa este liberă; „mergând Domnul spre 
patima cea de bunăvoie...” psalmodiază Biserica în 
Săptămâna Patimilor; moartea e silnică, nu e liberă, o 
refuzi; jertfa e vizionară, priveşte într-un viitor, orizont 
însorit de Soarele Dreptăţii; moartea nu priveşte decât la 
întunericul cel veşnic; jertfa e profetică, prevesteşte 
învierea, un nou început. Veacul celei de-a opta zi a 
creaţiei. Profeţia morţii este groapa, căderea. 


A luminat în voi, martirii, acest înţeles al ofrandei voastre 
pure, genuine, înţeles că nu muriţi, şi că, deci, sunteţi vii, 
tot mai vii. Domnul vieţii, lisus Hristos, a zis: „Adevăr, 
adevăr vă spun vouă: cel ce ascultă cuvântul Meu şi crede 
în Cel ce M-a trimis are viaţă veşnică şi la judecată nu va 
veni, ci a trecut din moarte la viaţă” (loan 5:24). Voi aţi 
trecut la viaţa de veci. Aţi dobândit deplina libertate 
pentru voi, dar şi pentru noi. Din libertatea voastră şi noi 
devenim liberi „de cel rău”. 


În martiriu se dezvăluie adevărul fundamental al 
existenţei: starea de oferire spre împlinire. (...) La temelia 

În ea, aşteptarea omenirii întregi şi-n omenire, a fiecăruia 
din noi, aşa cum suntem, cu patimile noastre, cu păcatele 
şi cu minciunile noastre, îşi află un răspuns, o dezlegare. E 
semnul că strădania noastră nu e în zadar, că nu în zadar 
năzuim către mai bine. Că strădania noastră s-a auzit la 
cer şi că nu mai suntem de acum sortiţi risipei, că glasul a 
aflat răspuns la Scaunul Domnesc, că, în sfârşit, vom avea 
parte de dreptate. Spre asta năzuieşte, de o mărturiseşte 
sau nu o mărturiseşte, toată străduinţa omenească. Sterpi 
suntem toţi prin firea noastră şi robi suntem toţi prin fire. 
Ne robim tuturor; ne robim ţelurilor făptuirii noastre, ne 
măcinăm în luptă cu puterile lumeşti, să-nfăptuim visurile 
care ne-au robit; ne robim şi nouă înşine, şi unii altora, 
numai şi numai ca să avem parte de-mplinire.Ba, chiar şi 
atunci când, mândri, revoltați, asemeni lui Spartacus, 
vrem să ne azvârlim lanţurile şi să fim [liberi], nu facem 
decât să ne schimbăm robia. 


Şi iată că, dintr-o dată, avem semn: căstârpiciunea 
noastră şi-a aflat limanul, că goliciunea noastră şi-a aflat 
îmbrăcăminte, că năzuinţa noastră şi-a aflat întruchipare, 
că S-a născut Domnul nostru adevărat, care ne va 
face dreptate. 


„.. Ţie, aşadar, căruia ţi-a murit ce ţi-a fost drag, ție, căruia 
ți s-a stricat jucăria, ţie, celuia care te vezi păcătos, 
bicisnic, ție, celuia care ai ucis atâtea lucruri sfinte, ție, pe 
care viaţa te-a zdrobit şi pe care te paşte deznădejdea, iată 
că ţi S-a născut Prunc. Ţie. Acesta a venit, anume 
pentru tine, ca să îţi zică să nu fii întristat, să vindece 
rănile tale, să şteargă lacrimile tale, să-ţi spună că, la EI, 
nimic din tot ce avu preţ nu are moarte; că strădania ta nu 
va fi zadarnică; că ruga ta s-a auzit la cer; că Ela venit să 
mântuie tocmai ceea ce era pierdut. 


La EI ai să recapeţi curăţia, ai să redobândeşti gustul de 
viaţă, ai să te afli iar întreg, pe tine însuţi strălucitor, 
împlinit până la statul fiinţei tale adevărate, cu tot ce ai 
încercat, tot ce n-ai izbutit şi ai să vezi că la El nu e pentru 
nimic moarte, ci numai Inviere, Bucurie, Strălucire şi 
Viaţă fără de sfârşit. 


O, dacă ar putea, numai, ochii tăi, ochii mei, să vadă 
Bucuria îndurării Sale. Poate că am orbi de bucurie. 


A pr 








O, BRAD FRUMOS 


O, brad frumos, ce sfânt erai 
În altă sărbătoare, 

Mă văd copil cu păr bălai 

Și ochii de cicoare. 

Revăd un alb şi sfânt cămin 
Și chipul mamei sfinte, 
Imagini de Crăciun senin 
Mi-apar şi azi-nainte. 


Un brad cu daruri şi lumini 
În amintiri s-arată. 
Prin vis zâmbeşte ca un crin 
Copilul de-altădată 


Azi nu mai vine Moş Crăciun 
Ca-n noaptea de cenuşă, 

Ci doar durerile-mi s-adun' 
Să-mi plângă după uşă. 


Trosneşte lacătul de fier, 
Se stige câte-o viaţă, 
S-aude glas de temnicer 
Pe lespedea de gheaţă. 


Omătul spulberat de vânt 
Se cerne prin zăbrele 
Și-mi pare temnița mormânt 
Al tinereţii mele. 
Radu Gyr 





NAŞTEREA PRUNCULUI SFÂNT ÎN 
TEMNIŢA DIN TÂRGU-OCNA 


„Era o iarnă liniştită,- îşi va aminti mai târziu loan 
lanolide — cu zăpadă, fără ger. Dealurile dimprejur 
încărunţiseră. Clopotele de la Schit ne vesteau rugăciunile 
călugărilor şi ne uneam cu ei şi cu toată suflarea creştină 
într-o rugăciune mută. Este cu neputinţă ca rugile tăcute 
revărsate în văzduh de oamenii aceia încolţiţi între moarte 
și tortură să nu fi fost primite. Ele au fost auzite în ceruri, 
ele au adus cerurile pe pământ și cred că Dumnezeu se va 
milostivi de lumea asta şi pentru sufletele acelea mari şi 
credincioase din Târgu-Ocna. 


În camera 4 erau atunci aşezaţi, printre alţii, 
arhimandritul Gherasim Iscu, lângă el un evreu şi 
fost politruc sovietic, acum sionist, în fine, Ion, prietenul 
meu din Piteşti, care era foarte bolnav. Pe partea dreaptă 
a camerei, într-un pat era Valeriu, fratele meu cel mai 
drag. 


Ion şi părintele Gherasim se găseau în stare gravă. Valeriu 
se refăcuse un pic și, după pravila de rugăciune obişnuită, 
se concentra acum să compună câteva poezii 

Scăpat fără vreo vătămare din această persecuție, Sf. 
Ignatie s-a aruncat cu toată râvna în propovăduirea 
credinţei în cetatea sa şi în toate Bisericile Asiei. Ca un 
vrednic urmaş al Apostolilor, Sf. Ignatie ne lasă moştenire 
învăţătura sa despre Biserică, despre rolul și instituţia 
episcopului, despre Euharistie, despre relaţia dintre 
Biserica locală şi Biserica Universală. Astfel, cel dintâi 
îndemn al Sfântului Teofor era ca obştea creştinilor să 
trăiască în unire şi dragoste în jurul episcopului, chipul 
pământesc al singurului Episcop adevărat, lisus Hristos: 
„Acolo unde este episcopul, acolo este Iisus Hristos, acolo 
este Biserica sobornicească”. Credincioşii trebuie să se 
adune cât mai des în jurul episcopului şi al soborului 
preoţilor şi diaconilor pentru a săvârşi împreună Sfânta 
Euharistie, „frângând aceeaşi pâine, care este 
leacul nemuririi şi antidotul pentru a nu muri, 
pentru a trăi în veşnicie în lisus Hristos”. La 
încheierea adunării euharistice, creştinii trebuie să 
vădească în viaţa lor, în purtarea lor, între ei și față de cei 
din afară, în sentimentele și gândurile lor, acelaşi acord 
armonios ca al corzilor bine potrivite ale unei lire, astfel 
încât să cânte „într-un singur glas, întru Hristos lisus, un 
imn de slavă Tatălui”. „Rămâneţi uniţi în jurul 
episcopului”, îi îndeamnă el pe credincioşi, „aşa cum 
Biserica este unită în jurul lui Hristos şi lisus Hristos este 
una cu Tatăl, ca toate acestea să fie în înţelegere întru 
unire”. E] le porunceşte să fugă nu numai de ură şi certuri, 
ci şi de orice fel de dezbinări, „căci acestea sunt rădăcina 
tuturor relelor”. Astfel întăriţi în înţelegere și dragoste 
unii faţă de alţii, Adevărul se va sălășlui în ei, iar Biserica, 
precum o cetate cerească, va rămâne curată şi cu 
neputinţă de atins de molipsirea ereziilor. La urcarea sa 
pe tron (89), Traian i-a lăsat mai întâi în pace pe creştini, 
fiind preocupat să se războiască cu barbarii. Dar, în urma 
victoriilor împotriva sciţilor şi dacilor, a hotărât dă-i 
oblige pe toţi supuşii din imperiu să adopte cultul idolilor 
şi al împăratului, sub ameninţarea pedepsei cu moartea. 


Pornit într-o campanie spre Armenia și Persia, s-a oprit o 
vreme în Antiohia, unde a declanșat o persecuție a 
creştinilor. Simţind că aşteptarea muceniciei sale se 
apropie de împlinire, Sf. Ignatie s-a înfățișat de bunăvoie 
înaintea împăratului,  mărturisindu-şi credinţa în 
Dumnezeul cel adevărat. Infruntat, împăratul hotărăşte 
să-l trimită la Roma, pentru a fi mâncat de fiare în 
Colosseum, spre distracţia poporului. Plin de bucurie, 
slujitorul Domnului a sărutat fierbinte lanţurile care îl 
cuprindeau, numindu-le „preascumpele mele mărgăritare 
duhovniceşti”. Şi-a luat rămas-bun de la Biserica sa, 
îndemnându-și fiii să-şi schimbe lacrimile în cântări de 
bucurie şi a pornit pe jos dimpreună cu alţi prizonieri, 
escortat de soldaţi cruzi şi nemiloşi spre locul hotărât al 
muceniciei. În drumul său îi întărea pe credincioşii din 
bisericile Asiei, cărora le-a trimis şi frumoase epistole. În 
ce priveşte dorul său arzător pentru mucenicie, rămâne 
grăitoare epistola către creştinii din Roma. Aflând că 
aceştia caută să-l elibereze, Sfântul îi mustră și le cere să 
nu intervină: „Abia acum încep să fiu cu adevărat ucenic. 
Dorinţa mea pământească a fost răstignită şi nu mai este 
foc în mine ca să iubesc materia, ci o apă vie care strigă 
înlăuntrul meu: Vino la Tatăl”. Dragostea pentru Hristos 
i-a inspirat cuvinte de foc: „iertaţi-mă fraților, şi nu mă 
împiedicaţi să trăiesc, nu îmi doriţi să mor. Îngăduiţi-mi 
să urmez şi eu patimilor Domnului meu. Lăsaţi-mă să 
mă fac mâncare fiarelor; prin ele voi putea să aflu pe 
Domnul. Căci sunt frământătura lui Dumnezeu şi voi fi 


măcinat de dinţii fiarelor ca să mă aflu pâine 
curată a lui Hristos.” În drum spre Roma îi face o 
vizită prietenului său Policarp, episcopul Smirnei (azi, 
oraşul Izmir din Turcia), căruia îi lasă în grijă Biserica 
antiohienilor. Ajungând la Roma după un drum lung și 
chinuitor, pe mare şi pe uscat, a fost întâmpinat de 
credincioși într-o atmosferă în care lacrimile de tristeţe se 
amestecau cu bucuria de a primi această stea din Răsărit 
care străbătuse lumea ca să vină să apună în Occident. 


Când a sosit momentul execuţiei, Sf. Ignatie a intrat în 
arenă ca şi cum ar fi păşit spre Sfântul Altar pentru a 
săvârşi ultima sa Liturghie, înaintea credincioşilor 
amestecați printre păgâni în tribunele Colosseumului. 
Năpustindu-se asupra lui, leii înfometați i-au sfâşiat 
trupul îndată, nemailăsând, după cum însuşi sfântul 
dorise, decât oasele cele mari. 


Aceste rămăşite de preţ au fost strânse cu evlavie de 
credincioşi şi duse cu mare alai în Antiohia, fiind 
întâmpinate cu cinste pe drum de creştini, ca şi cum 
păstorul se întorcea viu şi biruitor la turma sa. 


Din Sfânta Tradiţie aflăm că pe lângă oasele mari, din 
trupul sfântului a rămas neatinsă şi inima, care fiind 
spintecată de păgâni în batjocură, s-a aflat scriind în ea cu 
litere aurite numele lisus Hristos. Dragostea sa de foc 
întipărise pentru totdeauna în inima sa de carne numele 
cel iubit şi dorit al Domnului său. 


Pr. Ioan Curechian 








COLINDE, COLINDE 


Colinde, colinde, Se bucur copiii, 


E vremea colindelor, Copiii şi fetele, 

Căci ghiaţa se 'ntinde De dragul Mariei 
Asemeni oglinzilor. Îşi piaptănă pletele... 
Şi tremură brazii De dragul Mariei 


Şi al Mântuitorului 
Luceşte pe ceruri 
O stea călătorului. 


Mişcând ramurele, 
Căci noaptea de azi-i 
Când scântee stelele. 


Mihai Eminescu 


COLINDUL, SFÂNT ŞI BUN... 





Sărbătoarea Nașterii Mântuitorului lisus Hristos se 
apropie, iar ultimele zile ale Postului Crăciunului îi fac pe 
cei mici, dar şi pe cei mari, să se pregătească asiduu cu cele 
mai frumoase colinde. Colinda sau corinda, formă 
întâlnită des şi în zona Banatului, datorită rotacismului, 
este pentru copii, mai ales în satele românești, cea mai 
mare bucurie a Crăciunului. Puţine popoare din lume au 
întâmpinat venirea Fiului lui Dumnezeu cu o atât de caldă 
îmbrăţişare ca poporul nostru şi au exprimat-o cu o atât 
de bogată comoară de spiritualitate cum sunt colindele 
noastre religioase. 


Colindatul este atât de împământenit la poporul român, 
încât nu am putea concepe Crăciunul fără colinde şi 
tocmai de aceea, pentru a ne bucura deplin de aceste 
cântări religioase, este bine să cunoaştem câte ceva din 
trecutul acestora. Obiceiul colindatului este mult mai 
vechi decât creştinismul. Însuşi termenul de colindă este 
de origine latină şi provine de la cuvântul calendae, care 
semnifica începutul lunii. Aşadar, colindul se întâlneşte 
sub altă formă, ce-i drept, şi la popoarele vechi. La 
romani, spre exemplu, la fiecare început de lună, când 
erau acele zile numite calendae, se colinda, adică se 
făceau acele urări de bine, de prosperitate şi belşug. 
Desigur că tradiţia colindatului, a urărilor a fost preluată 
şi de strămoșii noştri. Folclorul român este plin de colinde 
foarte vechi, dar care nu au un conţinut religios. Aceasta 
reiese şi din faptul că vorbesc despre ocupațiile vechi ale 
popoarelor, ca de exemplu vânătoarea: "Mândruş cânt-un 
cerb în codru// Vânătorii l-au aflatu//Puşca-n mână ş-o 
luatu//După cerb o alergatu//Sus în munte l-o 
aflatu//Stai fârtat nu  mă-mpușca//Lasă-mi mie 
viața//Că nu-s fiara fiarelor//Ci-s vătaful oilor//Oilor 
cornutelor//Din  vârfuţul munţilor// Munţilor 
cornuţilor//Munţilor cornuților”. 


Acest colind vechi maramureşean, căruia creștinii i-au dat 
un conţinut religios, face trimitere la cerb, care este 
adesea simbolul Mântuitorului lisus Hristos. Vrednicul de 
pomenire Patriarh Nicodim Munteanu privind cu atenţie 
catacombele din perioada de început a creștinismului, 
observă că unul dintre simbolurile folosite de creştinii de 
atunci, era cerbul. Prea Fericitul Părinte Patriarh, explica, 
pornind de la primul verset al Psalmului 41 ”În ce chip 
doreşte cerbul izvoarele apelor, așa te doreşte sufletul 
meu pe Tine Dumnezeule”, că în vechime persista ideea că 


toţi cerbii se hrăneau și cu şerpi, nu doar cu vegetaţie 
locală, iar apoi, pentru a scăpa de veninul acestora, 
mergeau să bea multă apă. Acest fapt a condus la o 
analogie frumoasă. Mântuitorul lisus Hristos este 
asemănat cu un cerb care a distrus păcatul simbolizat prin 
şarpe. 


Așadar, dacă creștinismul a preluat obiceiurile vechi şi le- 
a umplut de sens, de semnificaţii religioase, astăzi asistăm 
la un fenomen invers. Pentru mulţi sărbătoarea 
Crăciunului se goleşte tot mai mult de conţinut religios, 
rămânând ca o coajă goală pe dinlăuntru. Într-adevăr 
poporul român a trecut printr-o perioadă în care colindele 
religioase nu s-au prea colindat, perioada comunismului. 
Totuşi, această golire de mesaj religios, a început cu mult 
înainte, crescând o dată cu civilizaţia. In acest sens, unul 
dintre marii muzicologi, folclorişti și compozitori, născut 
la Selişte în judeţul Arad, Sabin Drăgoi, în prefața 
culegerii de colinde publicată la anul 1925, spunea cu 
apăs, printre altele, că sub influenţa civilizaţiei tradiţia 
noastră se pierde: "Bate ceasul doisprezece! Atenţie! 
Ajutor! Ne civilizăm!”. De asemenea în scrierile istorice 
specifice perioadei secolelor XVII -— XVIII din 
Transilvania, întâlnim referiri la faptul că grofii erau 
revoltați pe români, pentru că în noaptea de Crăciun 
umblau din casă în casă şi cântau cântecele lor, refuzând 
să înveţe cântările protestante. 


Cu toate acestea colinda a fost și rămâne pentru creştinii 
autentici, o înveşmântare frumoasă a textului evanghelic 
auzit în Sfânta Biserică, care are puterea să ne picure în 
suflete credinţa şi să ne înalțe sufletește, pentru că însuși 
Avva Pimen al Patericului egiptean, spunea că, cântarea și 
implicit, zicem noi, colindul încărcat de mesajul 
evanghelic, face inima caldă şi bună. 


O ştim bine, primii colindători au fost îngerii din ceruri, 
care le-au vestit păstorilor lăudând şi zicând "Slavă întru 
cei de sus lui Dumnezeu şi pe pământ pace, între oameni 
bunăvoire!”, dar cei care continuă până astăzi acest obicei 
minunat, sunt în primul rând copiii curaţi, încărcaţi de 
omăt, cu obrajii roşii de ger, cu mâinile plăpânde, pasul 
șovăielnic, dar plini de lumină. 


În vechime, dar chiar şi astăzi, în unele zone ale ţării, 
colindatul se făcea în cete, după multe repetiţii, pornind 
de la biserică: în Ajun colindau tinerii, iar în ziua Naşterii 
Domnului colindau bătrânii, gospodarii satului. 


Colindatul nu poate fi despărţit de sărbătoarea Naşterii 
Domnului, ba chiar trebuie transmis mai departe 
generaţiilor viitoare, cu atât mai mult cu cât în anul 2013, 
colinda a intrat până şi în Patrimoniul Cultural Imaterial 
Unesco, pentru valoarea culturală şi spirituală a acestei 
tradiţii. 


Generaţiile viitoare trebuie să înveţe să preţuiască și să 
trăiască colinda, pentru că ce poate fi mai minunat în 
seara de Ajun, decât să simţi că alături de îngeri vesteşti 
Naşterea Mântuitorului lisus Hristos, aşa cum zice 
colinda: "Cerul şi pământul//În cântări răsună//Îngeri 
şi oameni//Cântă împreună//Hristos se naşte//Domnul 
coboară//Îngerii cântă, magii îl adoră”. 


Pr. Florin Bej 





CRĂCIUNUL 


Tu nu mai ai, copile, azi, 

Crăciun cu ramuri verzi de brazi. 
Colindul sfânt tu nu-l mai ai, 

Cu glasuri coborând din rai. 

Şi nu-ți mai vine Moş Crăciun, 
Cu ţurțuri - perie - pe zăbun. 

Şi „Moş Ajun" şi „Dalbe flori” 

La Pruncul mic şi luminat, 

Tu nu mai vii la închinat. 


Copil al veacului de acum, 

Opreşte-te o clipă-n drum! 

Căci vreau să-ţi cânt şi vreau să-ți spun, 
Incet Colindul de Crăciun. 

Să ştu şi tu că Dumnezeu, 

Făuritorul tău şi-al meu, 

Copil ca tine S-a făcut 

Şi într-o iesle S-a născut. 

Şi iar se naşte pentru voi, 

Copii ai vremurilor noi! 


Maica Teodosia (Zorica Laţcu) 





MASTEREA MÂNTUITORULUI 


CRĂCIUNUL ÎN CUMPĂNA VREMILOR 


Mircea Vulcănescu, 1925 


Crăciunul! Zi de plinătate şi belşug, în care vestea bună se 
împlineşte, în care nădejdea de mai bine a omului îşi află 
chezăşie — ce stranie îmbinare de înţelesuri descoperă 
omului! In ceasul ales pentru numărătoarea neamurilor 
pământului, Dumnezeu este de faţă. Domnul Slavei, al 
plinătăţii şi al tăriei îşi ţine făgăduiala mântuirii omului, 
apleacă cerurile spre pământ, ca să îl ridice spre Sine, se 
întrupează. Şi, făcându-se Om, ia chipul săracului şi Se 
naşte-n ieslea vitelor, căci — spune Evanghelistul, vorbind 
de Maica Domnului şi de Iosif — nu mai era loc în han şi 
pentru dânşii... 


Ca şi acum 1935 de ani, împărăţiile fac numărătoarea şi 
împărțirea seminţiilor pământului. Dar, între oameni 
nu e nici pace, nici bună învoire! Fiecare se numără 
şi îşi numără vecinul. Corăbiile încrucişează încărcate 
întinsul mărilor, caravanele străbat pustiurile, pe munţi 
se văd focurile taberelor. Timpul pare a sta în 
cumpănă. Un semn de nedumerire şade întins peste ape. 
Se aşteaptă îngânarea tunurilor... 


Şi totuşi, nu sunt nici 20 de ani de când omenirea — ieşită 
din cel mai crunt măcel pe care l-a pomenit lumea de când 
este, secătuită de vlaga celor mai frumoase trupuri de 
feciori, semănate peste toate brazdele pământului — 
jurase să sfârşească pentru totdeauna cu silnicia ca mijloc 
de împlinire a năzuinţelor colective... 


N-au trecut 20 de ani şi, peste generaţia celor căliţi în fier 
deodinioară, s-a ridicat altă generaţie neîncercată, gata să 
arunce iarăşi sorții. Lumea şi-a uitat de jurământ... 

Ca şi acum 20 de ani, ca şi acum peste o mie nouă sute, 
Craciunul anului 1935 e o zi de judecată. Nu e în joc numai 
stăpânirea apelor, a văzduhului şi a pământurilor. Nici 
chiar supremaţia unei rase, a unei aşezări sau a unei 
civilizaţii. În joc e însăşi ideea de om, chipul lui de fiinţă 
cugetătoare liberă, aşezată la cheia de boltă a 
creaţiei, sortit să trăiască printre semeni, comunicând 
prin înţelesuri şi împărtăşindu-se din folosirea aceloraşi 
unelte, pentru împlinirea poftelor şi pus, astfel, între 
automatismul mecanic al aservirii şi incoerenţa anarhică 
a libertăţii, să strălucească chipul înţelepciunii şi al 
măsurii. Reuşi-vor uneltele omului, creaţiile lui, cu 
poftele nemăsurate şi ambițiile pe care le nălucesc, lipsite 
de frâul pe care îl constituie vedenia întregului din care fac 
parte, să pună stăpânire pe om şi să se întoarcă împotrivă- 
i, dislocându-l din centrul creaţiei şi smintindu-l din 
propria lui „condiţie umană”, adică, făcându-l 
„neom”? Sau  izbuti-va omul, în ceasul al 
unsprezecelea, să îşi regăsească marginile şi, 
odată cu ele, echilibrul stării sale? E o întrebare 
obsedantă, deschisă limpede de câteva sute de ani, şi 
poate o întrebare legată de esenţa fiinţei lui, de ceea ce s- 
ar numi „aventura umană“. La răscrucea atâtor întrebări, 
străluceşte chipul Pruncului Dumnezeiesc, născut în 
staul, gol, spre mirarea înţelepţilor, spaima păstorilor şi 
mânia lrozilor. 


Oamenii se nasc, cresc, se frământă, năzuiesc, suferă şi 
pier. La fel ca oamenii, se ridică neamurile şi împărăţiile 
cresc, înfloresc o clipă, dăinuiesc şi cad. Şi, la fel cu 
oamenii şi cu împărăţiile, dar în alt ritm, se aprind stelele 
cerului, luminează o vreme şi se sting... 

Şi, prefacerea aceasta pare omului inelară, condiţia 
naşterii din nou e moartea, totul irece, totul se întoarce 
fără de sfârşit. Şi, din adâncul amărăciunii sale, Inţeleptul, 
care pare că presimte-n EI, totuşi, altă chemare, fie măcar 
ca în vis, o fărâmă de năzuinţă spre vecinicie, rosteşte cu 
amărăciune (de unde, oare, amărăciunea asta, dacă în 
lume sunt toate cum au fost?): „Zădărnicie a 
zădărniciilor, totul e zădărnicie!” 


În faţa acestei deznădejdi a sufletului omenesc rămas de 
sine şi văduvit de Dumnezeu, de bucurie, Biserica, 
creştinii lumii întregi răspund, din toate 
vremurile, cu un fapt, cu unul singur: 
Crăciunul... Şi, tocmai acestei strădanii, a cărei culme, 
pentru noi, creştinii, este Maica Domnului, acest suspin al 
firii după mântuire -— îi răspunde, nu ca un ţel, dar ca o 
împlinire, însemnătatea zilei de Crăciun. 


